ભુલેશ્વરમાં રહેતા અને હવે કાંદિવલી શિફ્ટ થયેલા હરેન્દ્ર ભટ્ટે મિડ-ડે LOCALને કહ્યું હતું કે ‘ભુલેશ્વરમાં હું વર્ષ ૧૯૬૫થી મારા પરિવાર સાથે રહેતો હતો, પણ ત્યાંનાં કારખાનાંમાંથી નીકળતા ઝેરી ધુમાડાને કારણે મેં હાલમાં જ મારું ઘર મારા ભાઈને વેચી દીધું છે અને કાંદિવલીમાં મારા પરિવાર સાથે શિફટ થઈ ગયો છું. જ્યારે હું ભુલેશ્વરમાં રહેતો હતો ત્યારે મને અને મારા પરિવારને ગળામાં દુખાવો થતો હતો અને વારંવાર શરદી થતી હતી, ડૉક્ટરોએ એથી મને સલાહ આપી હતી કે તમે ક્યાંક બીજી જગ્યાએ રહેવા જાઓ, જ્યાં આવાં કારખાનાં ન હોય, એથી મેં મારું ઘર બદલી નાખ્યું હતું. હાલમાં હું સુખી જીવન ગાળી રહ્યો છું.’ આવી જ રીતે ભુલેશ્વરમાં લગભગ ૧૦ હજારથી વધુ લોકોએ આ કારખાનાંના પ્રદૂષણને કારણે તેમનાં ઘર વેચી દીધાં છે અને તેઓ બીજી જગ્યાએ રહેવા ચાલ્યા ગયા છે.